CELEX: C2004/314/51
Language: sk
Date: 2004-12-18 00:00:00
Title: Vec T-364/04: Žaloba podaná dňa 9. septembra 2004: Helénska republika proti Komisii Európskych spoločenstiev

18.12.2004   
            
            
               SK
            
            
               Úradný vestník Európskej únie
            
            
               C 314/20
            
         Žaloba podaná dňa 9. septembra 2004: Helénska republika proti Komisii Európskych spoločenstiev
   (Vec T-364/04)
   (2004/C 314/51)
   Jazyk konania: gréčtina
   Helénska republika, v zastúpení: Iohannis Chalkias a Eleni Svolopoulou, právni poradcovia pridelení Právnemu servisu štátu, podala 9. septembra 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa
   
               —
            
            
               zrušil alebo zmenil napadnuté rozhodnutie 2004/561/ES zo 16. júla 2004 (1).
            
         Žalobné dôvody a hlavné tvrdenia
   Napadnutým rozhodnutím Komisia v súlade s nariadením (EHS) č. 729/70 (2) vylúčila z financovania prostriedkami Spoločenstva určité výdavky Helénskej republiky v sektore zelenina a v sektore príplatky v oblasti živočíšnej výroby, čo malo za následok, že tieto výdavky neboli uznané za oprávnený výdavok Spoločenstva a boli zaúčtované na ťarchu Helénskej republiky.
   Konkrétne sa časť z týchto výdavkov vzťahuje na pomoc výrobe v prospech spracovateľov broskýň v zmysle nariadenia č. 2201/96 (3), z ktorej bola vylúčená istá suma z dôvodu nedodržania minimálnej ceny. Helénska republika v súvislosti s touto položkou vytýka nesprávny výklad ustanovení nariadenia č. 2201/96 ako aj nariadenia č. 504/97 (4), porušenie zásady primeranosti a omyl v posúdení skutkových okolností.
   Ďalej boli tým istým rozhodnutím vylúčené aj výdavky týkajúce sa sektoru pomoci výrobe súvisiacej so spracovaním paradajok a to s odôvodnením, že platby pomoci boli poskytované priamo na združenia pestovateľov paradajok a nie na spracovateľské podniky. Čo sa týka tejto položky, Helénska republika poukazuje na existenciu mimoriadnych okolností, t.j. na konkurz spracovateľského podniku a vážne platobné ťažkosti, a tvrdí, že nedošlo k žiadnej finančnej strate na strane Spoločenstva. Okrem toho vytýka omyl v posúdení skutkových okolností a porušenie zásady primeranosti ako aj porušenie článku 7 nariadenia č. 1258/1999 (5) a článku 8 nariadenia č. 1663/95 (6).
   Iná časť výdavkov, ktoré boli vylúčené, sa týka výdavkov na príplatky v oblasti živočíšnej výroby. Helénska republika navrhuje zrušenie napadnutého rozhodnutia aj vo vzťahu k tejto položke a tvrdí, že Komisia sa dopustila omylu v posúdení, nesprávne posúdila skutkové okolnosti, nezohľadnila rozhodujúce aspekty a nesprávne odôvodnila svoje rozhodnutie. Okrem toho Helénska republika poukazuje aj na porušenie zásady primeranosti.
   
      (1)  Ú. v. EÚ L 250 z 24.7.2004, s. 21.
   
      (2)  Nariadenie Rady (EHS) č. 729/70 z 21. apríla 1970 o financovaní Spoločnej poľnohospodárskej politiky, Ú. v. ES L 94 z 28.4.1970, s. 13-18.
   
      (3)  Nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny, Ú. v. ES L 297 z 21.11.1996, s. 29-48.
   
      (4)  Nariadenie Komisie (ES) č. 504/97 z 19. marca 1997 stanovujúce podrobné pravidlá uplatňovania nariadenia Rady (ES) č. 2201/96 o pomoci výrobe spracovaného ovocia a zeleniny, Ú. v. ES L 78 z 20.3.1997, s. 14-23.
   
      (5)  Nariadenie Rady (ES) č.1258/1999 zo 17. mája 1999 o financovaní spoločnej poľnohospodárskej politiky, Ú. v. ES L 160 z 26.6.1999, s. 103-112.
   
      (6)  Nariadenie Komisie (ES) č. 1663/95 zo 7. júla 1995 stanovujúce podrobné pravidlá uplatňovania nariadenia Rady (EHS) č. 729/70 týkajúceho sa postupu pri zúčtovaní výkazov záručnej sekcie EPUZF Ú. v. ES L 158 z 8.7.1995, s. 6-12.